IMUTU FIL-KURITURI Speċjalisti fil-marda tal-kanċer fil-Venezwela qed isostnu li nofs il-pazjenti tagħhom qegħdin imutu bla bżonn minħabba li m'għandhomx aċċess għall-aktar mediċini bażiċi. Dawn it-tobba qegħdin isostnu li l-korruzzjoni rampanti u l-istat kaotiku qed iwasslu għal sitwazzjoni fejn huma ma jistgħux jikkuraw lill-pazjenti tagħhom, fejn saħansitra lanqas għandhom it-tagħmir bżonjuż biex jaħdmu. Qed ikun irrappurtat ukoll li, tant qed imutu nies, li l-kamra mortwarja hija mimlija sa ruħ ommha u, b'konsegwenza ta' hekk, in-nies qed imutu fil-kurituri. Il-pazjenti li għadhom ħajjin qed jgħixu fil-ħmieġ, u lanqas għandhom aċċess għall-arja kkundizzjonat jew għal ilma nadif. MIŻMUMA ERBGĦA Fi tfittxija li għamlet il-Pulizija Belġjana fi djar f'Antwerp arrestaw erba' persuni fuq suspett li dawn jagħmlu parti minn grupp terroristiku u li bdew jirreklutaw persuni oħrajn biex jingħaqdu mal-militanti Iżlamiċi fis-Sirja u l-Libja. Tnejn minnhom kienu formalment arrestati filwaqt li t-tnejn l-oħra ġew meħlusa b'kundizzjonijiet Mill-investigazzjonijiet li saru, la nstabu armi u lanqas splussiv, u ma nstabet l-ebda evidenza li dawn għandhom x'jaqsmu mal-attakki li saru f'Pariġi u fi Brussell aktar tard din is-sena. Madankollu, instab li dawn il-persuni setgħu kienu qed jippjanaw attakk ieħor fil-Belġju. JISFRONDA MOLL F'FIRENZE Parti minn moll fix-Xmara Arno fiċ-ċentru ta' Firenze sfronda bil-konsegwenza li parti mit-triq u minn tal-anqas 20 karozza spiċċaw f'foss li għadu kif inbena. Dan seħħ qrib ħafna l-pont famuż ta' Ponte Vecchio. Fil-fehma tal-uffiċjali responsabbli mit-tifi tan-nar, dan l-inċident kien ikkawżat minħabba li pajp kbir tal-ilma ma bediex jiffunzjona sew. Is-Sindku ta' din il-belt Taljana, Dario Nardella, ikkonferma li b'xorti tajba ħadd ma weġġa' f'dan l-inċident li seta' faċilment kien wieħed fatali. Huwa appella lis-sidien tal-karozzi biex ineħħuhom minn ħdejn din iż-żona u qal ukoll li nqatgħet l-provvista tal-ilma f'parti minn din il-belt. SFURZATI JEĦDULHA B'IDEJHA Studenti Musulmani fl-Iżvizzera jridu bilfors jieħdu b'idejn l-għalliema tagħhom fil-bidu tal-lezzjonijiet. Dan skont kif qatgħetha awtorità reġjonali tal-istess pajjiż wara li ngħatat eżenzjoni kontroversjali lil żewġ żgħażagħ subien Musulmani li, skont l-interpretazzjoni tagħhom tal-Koran, huma ma jistgħux imissu parti mill-ġisem ta' xi ħadd tas-sess oppost tagħhom. Skont din id-deċiżjoni, jekk dawn iż-żgħażagħ jirrifjutaw li jagħmlu dan, il-ġenituri tagħhom se jkunu qed jintalbu jħallsu multa. Fil-pajjiż tal-Iżvizzera, li l-istudenti jieħdu b'idejn l-għalliema tagħhom huwa sinjal ta' rispett u hija wkoll tradizzjoni twila li permezz ta' din id-deċiżjoni żgur mhux se tkun qed tinqata' fil-futur qrib. MEXXEJ ĠDID GĦAT-TALIBAN It-Taliban ħabbar mexxej ġdid biex ikun jista' jieħu post Mullah Akhtar Mansour li safa maqtul wara attakk militari mill-forzi Amerikani. Fi stqarrija, it-Taliban ikkonferma għall-ewwel darba l-mewt ta' Mansour u ħabbar il-mexxej il-ġdid li jġib l-isem ta' Mawlawi Hibatullah Akhundzada. Analisti ta' dawn il-gruppi terroristiċi sostnew li huwa improbabbli li dan il-grupp jibdel l-ideoloġija reliġjuża tiegħu taħt dan il-mexxej il-ġdid. Kien proprju biss is-sena l-oħra li t-Taliban għadda minn kriżi simili ta' mexxejja hekk kif l-istess Mansour kien ħa post il-fundatur ta' dan il-grupp, Mullah Mohammad Omar. ESTREMISTA GĦAX SINGLE? Skont artiklu li deher fil-midja Ċiniża kien irrappurtat li l-mexxejja l-ġdida tat-Taiwan Tsai Ing-wen għandha "stil estremist" minħabba l-fatt li mhijiex miżżewġa. Dan l-artiklu qajjem furur kbir fil-midja soċjali. L-utenti Ċiniżi tal-midja soċjali, fil-maġġoranza tagħhom, appoġġaw lil din il-mexxejja li ma ddejqitx titkellem fl-apert fuq l-istatus tagħha. Ing-wen ħadet il-ġurament tal-ħatra l-ġimgħa l-oħra bħala l-ewwel President mara tat-Taiwan. Il-partit li tagħmel parti minnu Ing-wen, dak tad-DPP li jxaqleb lejn indipendenza miċ-Ċina, rebaħ l-elezzjonijiet ta' Jannar li għadda, liema rebħa ġabet fi tmiem perjodu ta' tmien snin taħt it-tmexxija tal-partit pro-Beijing.